Η κυβέρνηση κάνει λόγο για «οργανωμένη απόπειρα παραβίασης των ελληνικών συνόρων» μιλώντας χωρίς περιστροφές για μία νέα κατάσταση που διαμορφώθηκε μέσα σε ελάχιστες ώρες στον Έβρο, όπου επιβεβαιώνεται ότι έχουν συγκεντρωθεί 4.000 πρόσφυγες/μετανάστες από την Τουρκία, ορισμένοι εκ των οποίων ήδη επιχείρησαν τη νύχτα να διασχίσουν τα σύνορα, χωρίς έγγραφα και παραβιάζοντας τις νόμιμες διαδικασίες.

«Η Ελλάδα δέχθηκε χθες μία οργανωμένη, μαζική, παράνομη απόπειρα παραβίασης των συνόρων της και άντεξε, προστατεύοντας τα σύνορά μας και της Ευρώπης», είπε ξεκινώντας τις δηλώσεις τους έξω από το Μέγαρο Μαξίμου ο κυβερνητικός εκπρόσωπος Στέλιος Πέτσας και συνέχισε: «Απετράπησαν περισσότερες από 4.000 παράνομες είσοδοι. Οι 66 που πέρασαν, κρατούνται και δεν έχουν καμία σχέση με το Ιντλίμπ. Ο πρωθυπουργός και η κυβέρνηση ευχαριστούν και συγχαίρουν τα στελέχη της Ελληνικής Αστυνομίας και των Ενόπλων Δυνάμεων που επιχειρούν στην περιοχή, δίνοντας πραγματική μάχη. Ενισχύουμε τις δυνάμεις μας στην ξηρά και στη θάλασσα. Στον Έβρο μεταφέρονται επιπλέον δυνάμεις της Αστυνομίας και του Στρατού. Στα νησιά ενισχύονται οι δυνάμεις του Λιμενικού Σώματος και από σήμερα επιχειρούν συνολικά 52 σκάφη του Λιμενικού και του Πολεμικού Ναυτικού».